b'\n_START_ARTICLE_\nBolezen dlani, podplatov in ust\n_START_SECTION_\nZnaki in simptomi\n_START_PARAGRAPH_\nZna\xc4\x8dilni znaki in simptomi bolezni dlani, podplatov in ust so vro\xc4\x8dina, slabost, bruhanje, utrujenost, splo\xc5\xa1no slabo po\xc4\x8dutje, neje\xc5\xa1\xc4\x8dnost in pri dojen\xc4\x8dkih in mlaj\xc5\xa1ih otrocih razdra\xc5\xbeljivost. Izpu\xc5\xa1\xc4\x8daj na ko\xc5\xbei dlani, podplatov, zadnjice in v\xc4\x8dasih tudi na ustnicah je v za\xc4\x8detku obi\xc4\x8dajno v obliki manj\xc5\xa1ih ko\xc5\xbenih vzbrsti v ravni ko\xc5\xbee s spremenjeno barvo, ki prehajajo v bun\xc4\x8dice nad ravnjo ko\xc5\xbee. \xc4\x8cez \xc4\x8das se lahko pojavijo tudi mehur\xc4\x8dki. Pri otrocih je izpu\xc5\xa1\xc4\x8daj le redko srbe\xc4\x8d, pri odraslih bolnikih pa je lahko srbe\xc5\xbe tudi zelo hud. V predelu okoli nosu iin ust se lahko pojavijo bole\xc4\x8de razjede in mehurji. Bolezen izzveni praviloma spontano v 7 do 10 dneh.\n_START_SECTION_\nPovzro\xc4\x8ditelj\n_START_PARAGRAPH_\nBolezen povzro\xc4\x8dajo virusi iz dru\xc5\xbeine pikornavirusov. Najpogostej\xc5\xa1i povzro\xc4\x8ditelj je koksekivirus tipa A16, drugi najpogostej\xc5\xa1i povzro\xc4\x8ditelj je enterovirus 71 (EV-71), lahko pa je povzro\xc4\x8ditelj tudi kateri od drugih sevov koksekivirusov ali enterovirusov.\n_START_SECTION_\nPrena\xc5\xa1anje\n_START_PARAGRAPH_\nOku\xc5\xbeba se prena\xc5\xa1a z neposrednim stikom s slino, izlo\xc4\x8dki iz nosu, stika z blatom in posredno ob stiku z oku\xc5\xbeenimi povr\xc5\xa1inami in predmeti. Otrok je ku\xc5\xbeen tudi v obdobju inkubacijske dobe, ki traja 4 do 6 dni in v \xc4\x8dasu katere je na videz \xc5\xa1e zdrav. Zato se oku\xc5\xbeba zlahka \xc5\xa1iri.\n_START_SECTION_\nDiagnoza\n_START_PARAGRAPH_\nDiagnoza obi\xc4\x8dajno temelji na zna\xc4\x8dilnih bolezenskih znakih in simptomih. V primeru nejasnosti je mo\xc5\xbeno virus dokazati v brisu \xc5\xberela ali vzorcu blata.\n_START_SECTION_\nPrepre\xc4\x8devanje\n_START_PARAGRAPH_\nUkrepi za prepre\xc4\x8devanje oku\xc5\xbebe zajemajo izogibanje neposrednemu stiku z oku\xc5\xbeenimi bolniki, ustrezno \xc4\x8di\xc5\xa1\xc4\x8denje predmetov, razku\xc5\xbeevanje povr\xc5\xa1in in ustrezno higieno rok. Za prepre\xc4\x8devanje \xc5\xa1irjenja oku\xc5\xbebe je pomembno, da oku\xc5\xbeeni otroci ne obiskujejo \xc5\xa1ole oziroma vrtca, dokler nimajo ve\xc4\x8d povi\xc5\xa1ane telesne temperature in so mehur\xc4\x8dki suhi. Pomembno pa je tudi dejstvo, da je virus lahko prisoten v blatu tudi nekaj tednov po preboleli bolezni.\n_START_SECTION_\nCepivo\n_START_PARAGRAPH_\nOd decembra 2015 je cepivo na voljo na Kitajskem.\n_START_SECTION_\nZdravljenje\n_START_PARAGRAPH_\nBolezen dlani, podplatov in ust obi\xc4\x8dajno mine samoodsebno in ne zahteva zdravljenja. Prav tako ne poznamo specifi\xc4\x8dnega zdravila proti bolezni. Zdravljenje, \xc4\x8de je potrebno, temelji na laj\xc5\xa1anju simptomov. Bole\xc4\x8dine, ki se pojavijo zaradi razjed, uspe\xc5\xa1no bla\xc5\xbeijo protibole\xc4\x8dinska zdravila, vro\xc4\x8dino pa lahko pomagajo zni\xc5\xbeevati protivro\xc4\x8dinska zdravila in kopanje v mla\xc4\x8dni vodi. Obi\xc4\x8dajno bolezen poteka blago in mine v okoli enem tednu._NEWLINE_Manj\xc5\xa1i dele\xc5\xbe bolnikov potrebuje zaradi zapletov, kot so meningitis, encefalitis ali akutna ohlapna paraliza, zdravljenje v bolni\xc5\xa1nici. Lahko se pojavijo tudi nenevrolo\xc5\xa1ki zapleti, kot so miokarditis (vnetje sr\xc4\x8dne mi\xc5\xa1ice), plju\xc4\x8dni edem ali krvavitev v plju\xc4\x8da.\n_START_SECTION_\nZapleti\n_START_PARAGRAPH_\nZapleti virusne oku\xc5\xbebe, ki povzro\xc4\x8da bolezen dlani, podplatov in ust, so redke, vendar zahtevajo takoj\xc5\xa1njo zdravni\xc5\xa1ko pomo\xc4\x8d. Oku\xc5\xbeba, ki jo povzro\xc4\x8di enterovirus 71, je bolj tvegana za pojav nevrolo\xc5\xa1kih in sr\xc4\x8dnih zapletov, vklju\xc4\x8dno s smrtnim izidom. V redkih primerih lahko pride do virusnega ali asepti\xc4\x8dnega meningitisa , ki se ka\xc5\xbee z vro\xc4\x8dino, glavobolom, otrdelim vratom in bole\xc4\x8dino v predelu hrbta. Obi\xc4\x8dajno je potek blag in meningitis sam izzveni, vendar je lahko potrebna kratkotrajna hospitalizacija. V redkih primerih nastopi encefalitis (vnetje mo\xc5\xbeganov) ali ohlapna ohromelost._NEWLINE_Pri nekaterih otrocih so poro\xc4\x8dali o izgubi nohtov na rokah in nogah 4 do 8 tednov po oku\xc5\xbebi. Povezava med boleznijo dlani, podplatov in ust in izgubo nohtov ni pojasnjena, nohti pa ponovno izrastejo brez zdravljenja.\n_START_SECTION_\nEpidemiologija\n_START_PARAGRAPH_\nBolezen se obi\xc4\x8dajno pojavlja pri otrocih do desetega leta starosti, zbolijo pa lahko tudi odrasli. Izbruhi oku\xc5\xbeb so manj pogosti pozimi. Pojavlja se po vsem svetu. Pogosto se pojavlja v obliki manj\xc5\xa1ih izbruhov v vrtcih, ve\xc4\x8dji izbruhi pa se pojavljajo od leta 1997 v Aziji.\n_START_SECTION_\nZgodovina\n_START_PARAGRAPH_\nO bolezni so prvi\xc4\x8d poro\xc4\x8dali leta 1957 na Novi Zelandiji.'